Voetslaanfees in SA se tuinparadys | News24
Voetslaanfees in SA se tuinparadys
Die Tuinroete is die plek om die Paasnaweek te wees, want dit is hier waar Suid-Afrika se eerste stapfees, die Garden Route Walking Festival, aangebied word.
IS jy dol oor voetslaan in die natuur? Dan is die Tuinroete die plek om in die Paasnaweek te wees, want van 25 tot 30 Maart kan jy vir vyf salige dae by een van die 73 moontlike stapgeleenthede inskakel.
Vrywilligers en opgeleide toergidse sal voetslaners na besonderse natuurbestemmings lei.
Plaaslike inwoners, toerismekantore en nasionale parke het die geleentheid aangegryp om die natuur se skatte met ander te deel.
Dié fees, die Garden Route Walking Festival, is die eerste in sy soort in Suid-Afrika. Dit is in die pas met die huidige wêreldgier om stapfeeste aan te bied – 'n gesonde én goedkoop manier om mense op 'n positiewe wyse byeen te bring en 'n gebied beter aan besoekers bekend te stel.
Op die stapfees se spyskaart is roetes ingesluit om in almal se stapsmaak te voldoen – van kort, gemaklike slakkegang-stappies tot uiterste reik-na-die-pieke-klimme.
Vanaf Mosselbaai reg deur Groot-Brakrivier tot by George, verder aan na Wildernis, Sedgefield, Knysna en Plettenbergbaai kan stappers kies om op berge, in dale, langs riviere, by vleilande, vanaf hoë rotsgletsers en ander panoramiese gedeeltes die Suid-Kaap te verken.
Plaaseienaars het hul private roetes op die feesprogram geregis­treer. So gaan stappers byvoorbeeld op die Hap-en-stap, 'n panoramiese plaasstap op die Fragrance-roete, kan kennis maak met Seuntjie, die leeumannetjie van die wildplaas Hakuna Matata.
Galeo Saintz, die stigter van die Tuinroete se eerste stapfees, het al in 2009 die gedagte gekry om 'n stapfees vir voetslaners van alle ouderdomme op die been te bring sodat die natuur herontdek kan word.
Saintz is ook die mede-argitek van die Rim of ­Africa-roete. Dié ultra­afstandroete van 650 km wat by die Pakhuispas by Clanwilliam begin en by George eindig, is die langste bergreeksstap in Afrika.
Saintz is voorsitter van die internasionale World Trails Network en woon in Plettenbergbaai. Deur te stap kom 'n mens op plekke wat jy op geen ander manier kan bereik nie.
Benewens die heling wat dit vir die siel bied, hou dit in baie gevalle ekonomiese voordeel in vir gemeenskappe langs sommige staproetes.
So is Griekeland byvoorbeeld, wat tans in 'n ekonomiese verknorsing sit, ook 'n aktiewe lid van die World Trails Network.
Hierdie Mediterreense land beoog, soos die ander lede, die herbekendstelling van vergete kultuur- en natuurskatte aan toeriste deur middel nuwe staproetes.
Uys Krige het êrens geskryf: "Ek lig die knip . . . Ek maak 'n hek oop in my hart."
Om te stap lig beslis daardie knip.
. Besoek www.walkingfest.co.za vir die volledige besonderhede, asook aanlyn inskrywings. Volg die deurlopende nuus op Twitter by @walkingfest en op
Instagram: @gardenroutewalkingfest; #gardenroutewalkingfest; #walkingfest; #walkingfestival.
. Inligting oor die Tuinroete se nasionale parke, bosse en ander ontspanningsgeleenthede kan ook gevind word by www.plett-tourism.co.za of www.visitknysna.co.za.